En bilist er stukket af fra politiet og har i sin flugt påkørt flere personer

Ved du noget? Tip os på 1224@eb.dk eller sms/mms på 1224 (alm. takst).

Hvad der skulle have været en rutinemæssig kontrol har udviklet sig dramatisk på Frederiksberg, hvor politiet lige nu jagter en flugtbilist.

Det oplyser Københavns Politi.

Bilisten kørte i modsat køreretning af politiet på Peter Bangs Vej, men da betjentene vendte om for at foretage en rutinemæssig kontrol, trådte føreren af bilen på speederen.

Bilen fortsatte i høj fart ud ad flere små gader på Frederiksberg og har på sin flugt ramt tre personer.

- De er alle lettere tilskadekomne, oplyser vagtchef ved Københavns Politi, Henrik Mol, til Ekstra Bladet.

Føreren af bilen kørte kort efter ind i nogle parkerede biler og har fortsat flugten til fods.

- Han er stadig på flugt, men vi håber på, at vi snart får fat i ham, siger Henrik Mol.

'Det ender galt'

Ekstra Bladet har talt med et øjenvidne, som mener, at både flugtbilisten og politiet kørte uansvarligt.

- Jeg ser en politibil, der ligger og presser en Mercedes. De kommer kørende ad O.V. Kjettinges Allé og Bendzvej, hvor der holder biler parkeret i begge sider, med noget der ligner 100 kilometer i timen.

- Min tanke var, at det her, det ender galt, og det gjorde det også, siger 72-årige Bjørk Toke, der var i gang med at lufte sin hund og stod på hjørnet af Bendzvej og Hoffmeyersvej, da bilerne kom susende.

Kort efter tog begge biler et venstresving, og så stoppede biljagten.

- Den forreste bil rammer minimum tre personer og kører så ind i en anden bil, hvor den smadrer sin egen front. Herefter ser jeg minimum én person flygte til fods, siger Bjørk Toke til Ekstra Bladet.

Bilen er ifølge politiet ikke meldt stjålet.